A rendőrautó mellett sem hagyta abba az egykerekezést a motoros, sőt, még a középső ujját is bemutatta.

„Mi csak kerekezünk, nem ártunk senkinek. Tessék minket békén hagyni!” – áll abban a Facebook-bejegyzésben, amely az alábbi videót is tartalmazza. A nemrég felkerült poszt a SumShot crew nevű endurós csoporttól származik, amely mintha arra specializálódott volna, hogy a rendőröket és egyéb hatósági személyeket bosszantsa.

A közösségi médiás oldalukra ugyanis számos olyan videót töltöttek fel, amelyekben a rendőrök és a Nemzeti Közlekedési Hatóság emberei szeme láttára egykerekeznek motorjaikkal, nem ritkán forgalmas főútvonalakon.

Néha azzal sem elégednek meg, ha egy kerékkel, balesetveszélyes módon (hiszen a motor ilyenkor lényegében kormányozhatatlan) vagánykodnak, hanem alkalomadtán még be is intenek a rendőröknek, utána meg nyélgázon elmenekülnek előlük.

Bár a KRESZ konkrétan nem tiltja az egykerekezést, azt azért kiköti, hogy úgy kell közlekedni, hogy az a személy- és vagyonbiztonságot ne veszélyeztesse, másokat közlekedésükben indokolatlanul ne akadályozzon, és ne zavarjon.